User talk:আধ্যাত্মিক জ্ঞান

আধ্যাত্মিক দর্শন ও আধ্যাত্মিক মনোবিদ্যা
ব্যক্তি-মানুষের জীবনে পাঁচ ইন্দ্রিয় শক্তির [দৃষ্টি, শ্রবণ, ঘ্রাণ, স্বাদ ও স্পর্শ] বাইরেও কিছু কিছু ঘটনা ঘটে থাকে। স্বাভাবিক বুদ্ধি বা কার্য-কারণ তত্ত্ব দিয়ে তার বিশ্বাসযোগ্য ব্যাখ্যা পাওয়া যায় না। কিন্তু মানব জীবনে এরকম বহু ঘটনা ঘটে। যেমন: একজন স্বপ্নে দেখেছেন, তিনি মরা মানুষ জীবিত করতে পারেন; কেউ কেউ রাতের অন্ধকারে গায়েবি আওয়াজ শুনতে পান; কারো কারো নজর লাগে বা মুখ লাগে যার ফলে অন্যের ক্ষতি হয়; কেউ কেউ ভবিষ্যতে কোথায় কি ঘটবে তার পূর্বাভাস পান, ইত্যাদি। এরূপ ঘটনা পাঁচ ইন্দ্রিয় ক্ষমতার বাইরে। তাই এসবের নাম অতীন্দ্রিক বা আধ্যাত্মিক ঘটনা।

বিভিন্ন ধর্মে  আধ্যাত্মিক  বা অতীন্দ্রিক ঘটনা ও ক্ষমতার বহু নজির পাওয়া যায়। যেমন: হজরত ইবরাহিম(আ.)এর নমরুদের বিশাল অগ্নিকুন্ড থেকে রক্ষা পাওয়া এবং আল্লাহ কর্তৃক তাঁর সবচেয়ে প্রিয় বস্তু (পুত্র) কুরবানি করার নির্দেশ, হজরত মূসার (ক.) সঙ্গে আল্লাহর সাক্ষাৎ বা তাঁর দলবলসহ হেঁটে নীলনদ পার হওয়া,  হজরত ঈসা (আ.)-এর উম্মতের জন্য খাদ্যসজ্জিত টেবিল আকাশ থেকে নামিয়ে দেয়া, আল্লাহর ওহী জিবরাঈলের (আ.) মাধ্যমে হজরত মোহম্মদের (স.) এর কাছে নাজেল হওয়া এবং তাঁর মে’রাজ গমন, হজরত সুলাইমান (আ.)-এর নির্দেশে বিশেষ ফিতারের জ্ঞানী এক ব্যাক্তিত্ব রাষ্ট্রের রানী বিলকিসের সিংহাসনকে চোখের পলকে ইয়ামন থেকে উঠিয়ে আনা,  হজরত ইউনূসের (আ.) মাছের পেটে বেঁচে থাকা ইত্যাদি বহু দৃষ্টান্ত দেয়া যায়।

বিশ্বের বিভিন্ন সমাজে বহু উদাহরণ আছে যারা এসব আধ্যাত্মিক বা অতীন্দ্রিক চর্চা করে সফল হন। তারা সমাজে বিশেষ মর্যাদার অধিকারী হন।এই উপমহাদেশে সভ্যতার উষালগ্ন থেকে আধ্যাত্মিক বা অতীন্দ্রিক চর্চা হয়ে আসছে। সাধু-সন্ত-সন্যাসী, আউল-বাউল, পীর-ফকির, আউলিয়া-কুতুব-দরবেশ, মরমি-সুফি, ভিক্ষু-শ্রমণ, পুরুত-ঠাকুর, তান্ত্রিক-যোগী-পরমহংস প্রমুখ পদ-নাম এর সঙ্গে জড়িত। এঁরা অতীন্দ্রিক বা আধ্যাত্মিক কেরামতি প্রদর্শনের মাধ্যমে যুগে যুগে সাধারণ মানুষের আস্থা অর্জন করেছেন, যার যার ধর্ম বা আদর্শিক মতবাদ প্রচারের কাজ করেছেন এবং ভক্তি-শ্রদ্ধা কুড়িয়েছেন।

আবার জাদুকর, ডাকিনী, গুণিন, ওঝা, বৈদ্য, বাজিকর প্রমুখ ঝাড়ফুঁক, জাদু টোনা, বান মারা, বশ করা, ভুত ছাড়ানো প্রভৃতি তেলেসমাতি দেখিয়ে লোকজনকে বশীভূত বা সম্মোহিত করে তাদের উদ্দেশ্য হাসিল করেন। আর যারা ব্যর্থ হন তারা উন্মাদ হিসেবে চিহ্নিত হয়ে তুচ্ছ-তাচ্ছিল্য ও লাঞ্চনা-গঞ্জনার শিকার হন। বলা বাহুল্য, ধর্ম সম্বন্ধে আমাদের অজ্ঞতা, কুসংস্কার এবং গোঁড়ামিই তাদের মত ধোঁকাবাজদের সমাজে প্রতিষ্ঠিত হবার সুযোগ করে দেয়।

শাব্দিক অর্থ। আধ্যাত্মিক শব্দের আভিধানিক অর্থ ‘আত্ম থেকে জাত’ বা ‘আত্মা সম্বন্ধীয়’ বা ‘মানসিক বা ব্রহ্মবিষয়ক’। অধ্যাত্ম অর্থ জীবাত্মা/পরমাত্মা। অধ্যাত্মবাদ একটি দার্শনিক মতবাদ যার মর্মকথাÑ ‘পরমাত্মাই সবকিছুর মূল’ । বাংলা ভাষায় অধ্যাত্ম ও আধ্যাত্মিকতা বা অতীন্দ্রিক ক্ষমতার বহু সমার্থক শব্দ পাওয়া যায়, যেমন অধ্যাত্মবাদ/তত্ত্ব, আত্মদর্শন, আত্মজ্ঞান/বিদ্যা, সুফিবাদ, ব্রহ্মবাদ/বিদ্যা, দেহতত্ত্ব, অন্তদৃষ্টি/জ্ঞানদৃষ্টি, মারেফাত, মনোজ্ঞান, যোগজ্ঞান, চীবর, মরমিবাদ, অতীন্দ্রিয়বাদ, পরমাত্মা, চৈতন্যবাদ, মুরাকেবা, আলোকদৃষ্টি, অলৌকিকতত্ত্ব ইত্যাদি।